text: একমুখ সাদা দাড়ি নিয়ে লাকি আলি ফের গাইলেন 'আনজানি রাহো মে' | Banglaxp
  Home বিনোদন একমুখ সাদা দাড়ি নিয়ে লাকি আলি ফের গাইলেন 'আনজানি রাহো মে'
  নিজস্ব প্রতিবেদন : 'ও সনম' গেয়ে আট থেকে আশির হৃদয়ে ঢেউ তুলে দেওয়া লাকি আলিকে মনে আছে তো! সেই লাকি আলি দীর্ঘ ১৮ বছর অন্তরালে থাকার পর দিন কয়েক আগেই প্রকাশ্যে আসেন। একমুখ সাদা দাড়ি নিয়ে গিটার হাতে একেবারে সাধারণ মানুষের মতো অন্য অবতারে দেখা যায় তাকে নতুন করে 'ও সনম' গাইতে। আর এবার লাকি আলির আরও একটি গান নেট নাগরিকদের সামনে এলো।
  সম্প্রতি নাসিফা আলি তাঁর সোশ্যাল অ্যাকাউন্টে লাকি আলির একটি ভিডিও শেয়ার করেছেন। ৪ মিনিটের শেয়ার করা ওই ভিডিওতে দেখা যাচ্ছে, লাকি আলি তাঁর সেই পুরাতন অ্যালবামের গান 'আনজানি রাহো মে' গাইছেন গিটার হাতে। গান এবং গায়ক পুরাতন হলেও এখনো সেই ছন্দ বজায় রয়েছে। আর যা দেখে নেট নাগরিকদের ফিরে পাওয়া সেই সুবর্ণ মুহূর্ত।
  ১৯৯৬ সালে লাকি আলির প্রথম অ্যালবাম 'সুনোহ' রিলিজ হয়। সেই সময়ই এই অ্যালবামের 'ও সনম' গানটি বিপুল জনপ্রিয়তা লাভ করে। এই অ্যালবামের জন্য একাধিক পুরস্কার পান লাকি আলি। এরপর তাকে দেখা যায় অভিনয় জগতে পা বাড়াতে। ২০০২ সালে 'সুর' সিনেমায় অভিনয় করেন। কিন্তু এরপর আর তাকে দেখা যায়নি বিনোদনের জগতে।
  জানা যায়, হঠাৎ তিনি সবকিছু ছেড়ে চলে যান নিউজিল্যান্ডে। জানা যায় সেখানেই নাকি তিনি চাষবাস করে নিজের জীবন অতিবাহিত করতে শুরু করেন। ধীরে ধীরে জনপ্রিয় এই গায়ক অনুরাগীদের কাছ থেকে হারিয়ে যান।